লাল-হলুদে ওয়েডসন আসেলমে’র আগমনের দিনেই চূড়ান্ত হয়ে গেল দো দং হিউন-এর বিদায়! সনি নর্ডির প্রাক্তন সতীর্থ চলতি বছরের মে মাসেই ইস্টবেঙ্গলে খেলার ব্যাপারে সম্মতি জানিয়েছিলেন (২২ মে এবেলা খেলা’য় প্রকাশিত)। মঙ্গলবার কলকাতায় এসে লাল-হলুদের চুক্তিপত্রে সই করে দিলেন। 
বাংলাদেশের শেখ জামাল ধানমন্ডির হয়ে বছর দু’য়েক আগে আইএফএ শিল্ডে সনি-ওয়েডসন জুটি নজর কেড়েছিলেন। পরের বছরই নর্ডি সই করেন মোহনবাগানে। কিন্তু পুরনো ক্লাবেই থেকে যান ওয়েডসন। সাত-আট মাস আগে ইস্টবেঙ্গলের কর্তারা প্রস্তাব দেওয়ার পর প্রাক্তন সতীর্থের সঙ্গে আলোচনা করেই সম্মতি দেন। মঙ্গলবার বিকেলে লাল-হলুদ ক্লাব তাঁবুতে বসে ওয়েডসন বলছিলেন, ‘‘সনি আমার প্রিয় বন্ধু। ওর অবদান কখনও ভুলতে পারব না। একসঙ্গে না খেললেও আমাদের সম্পর্ক অটুট রয়েছে। তাই সনি মোহনবাগানে খেললেও ওর সঙ্গে আমার কোনও লড়াই নেই।’’
লাল-হলুদে কি এবার সনি-ওয়েডসন যুগলবন্দি দেখার কোনও সম্ভাবনা আছে? মঙ্গলবার বিকলে হাইতি তারকার সঙ্গে দেড় বছরের চুক্তির পর সেই সম্ভাবনা উস্কে দিলেন স্বয়ং ইস্টবেঙ্গলের ফুটবল সচিব সন্তোষ ভট্টাচার্য। বললেন, ‘‘সনি যদি আমাদের আর্থিক প্রস্তাবে রাজি হয়, তাহলে ওকে নেওয়া যেতেই পারে।’’ একইদিনে দং’র বিদায় ঘণ্টাও বাজিয়ে দিলেন তিনি। বললেন, ‘‘দং’কে আমরা ছেড়ে দিতে চাই। কারণ, ট্রেভর জেমস মর্গ্যান জানিয়েছেন আই লিগে দং তাঁর ভাবনায় নেই। স্পষ্ট বলে দিয়েছেন, ওকে আই লিগের জন্য নথিভুক্তও তিনি করাবেন না।’’ এই পরিস্থিতিতে চুক্তিভঙ্গ করে আর্থিক ক্ষতিপূরণ দিয়েও দং’কে ছাড়তে রাজি ইস্টবেঙ্গলের কর্তারা।
শেখ জামাল ধানমন্ডির হয়ে চলতি মরসুমেও দুরন্ত ফর্মে ছিলেন ওয়েডসন। বাংলাদেশ জাতীয় লিগে নয় ম্যাচে নয় গোল করেছেন। ফেডারেশন কাপে পাঁচ ম্যাচে গোল এবং এএফসি কাপে ছয় ম্যাচে চার গোল করেছেন। ব্রাজিলের রোনাল্ডো ও লিওনেল মেসির ভক্ত ওয়েডসন গত মরসুমেও বাংলাদেশ জাতীয় লিগের সর্বোচ্চ গোলদাতা ছিলেন।  তাঁকে নেওয়ার জন্য ইস্টবেঙ্গলের পাশাপাশি  মোহনবাগানও ঝাঁপিয়েছিল। ইস্টবেঙ্গলে খেলতে রাদি হলেন কেন? ওয়েডসন বললেন, ‘‘ইস্টবেঙ্গলের কর্তারাই আমাকে প্রথম খেলার প্রস্তাব দেয়। তাছাড়া এই ক্লাবের সমর্থকদের ভালবাসায় আমি মুগ্ধ।’’ তার পরেই ওয়েডসনের হুঙ্কার, ‘‘আমি জানি ইস্টবেঙ্গল টানা তেরো বছর আই লিগে চ্যাম্পিয়ন হয়নি। কিন্তু আমি চ্যালেঞ্জ নিতে ভয় পাই না। আই লিগে দলকে চ্যাম্পিয়ন করার লক্ষ্য নিয়েই ভারতে খেলতে এসেছি।’’